runetrust/blame-folketinget-dk huggingface dataset:
Inger Støjberg (DD), 2023-01-19:
Det vil jeg hverken sige ja eller nej til.
Først og fremmest må regeringen ligesom indkalde til de her forhandlinger, og regeringen må lægge frem, hvad man egentlig har tænkt sig.
Det, der netop er vigtigt, og det kan jeg så i øvrigt også høre ordføreren er fuldstændig enig i, er, at vi ikke må puste yderligere til inflationen.
Så det er jo en lidt svær øvelse, det anerkender jeg, og det kan selvfølgelig være, at det er derfor, regeringen konstant ligesom holder det ud i strakt arm og siger, at nu er det, lige før det kommer.
Men lad os se, hvad regeringen kommer med, og så må vi prøve at se.
Og så må vi jo få regnet lidt på det også.
Det tror jeg vi skylder hinanden.
Det tror jeg nu nok lige er at tage munden lidt for fuld.
Når det er sagt, vil jeg sige, at det, som vi har lagt frem her til morgen sammen med de otte øvrige partier, netop er tre elementer.
Der er den her overfinansiering på 1 mia. kr., som jeg i øvrigt kan se at også Socialdemokraterne har nævnt allerede i valgkampen.
Jeg fandt lidt om det på Socialdemokraternes hjemmeside, blot sådan sagt til info.
Der er altid lidt spændende materiale at finde på Socialdemokraternes hjemmeside.
Men der er 1 mia. kr., som det er overfinansieret med, og jeg må altså bare sige, at i den situation, vi er i nu, synes jeg, at det er virkelig godt at bruge den milliard, som vinterpakken er overfinansieret med, på forsvaret og på et løft af forsvaret.
Så har vi i øvrigt foreslået at kigge lidt på erhvervsstøtten, som vi jo har foreslået at tage 750 mio. kr. mere fra.
Der sidder allerede i dag et udvalg og kigger på muligheden for at skære i erhvervsstøtten.
Karin Liltorp (M), 2023-01-19:
Tak for det.
Jeg glæder mig rigtig meget til samarbejdet med SF om den grønne omstilling, og her i Folketinget har vi jo en fælles opgave med at nå det her 70-procentsreduktionsmål inden 2030, og det ved jeg også at SF er optaget af.
Og jeg forudser jo også, at SF vil arbejde meget aktivt på at få implementeret alle de aftaler, der allerede ligger i støbeskeen.
Men noget af det, der bekymrer mig meget, er, at vi jo som bekendt mangler at finde 5 mio. t CO 2 .
Det er trods alt en hel del, og jeg kan ikke helt se, hvordan man løser den her problematik, uden at det kommer til at gøre ondt på nogen.
Jeg kunne godt tænke mig at høre lidt mere om fru Pia Olsen Dyhrs tanker om, hvordan vi lettest kommer i mål med de ekstra 5 mio. t, selv om vi tager i betragtning, at det kommer til at gøre ondt på nogle, og om SF er villig til at tage nogle beslutninger på det her område, selv om det gør ondt, ligesom det gør ondt at miste store bededag.
Pia Olsen Dyhr (SF), 2023-01-19:
Ja, det er det bestemt.
Jeg tror, at noget af det, der bliver afgørende, hvis vi skal fastholde folk i den offentlige sektor, også er, at vi begynder at snakke ærligt om de arbejdsforhold, de har.
Det er ikke kun løn, det er også kollegaer, og når man oplever, at folk søger væk, som de gør i øjeblikket, og over til det private, så er det jo på grund af arbejdsvilkårene.
Så det er både lønnen, men det er også arbejdsvilkårene, altså det at vide, at man går på arbejde kl. 8.00 og kan gå kl. 16.00, at man har en vagt, der slutter kl. 16.00, og man ikke bare kan blive prikket.
Kan vi lave noget mere fornuftigt, og det gælder jo også ledelse i den offentlige sektor, som vi også bliver nødt til at diskutere, ud over løn- og arbejdsvilkår?
Katrine Daugaard (LA), 2023-01-19:
SF er børnenes stemme.
Det hævder formand fru Pia Olsen Dyhr i hvert fald ved enhver given lejlighed.
Men børnenes stemme forstummer pludselig, når det handler om, at partiets egen borgmester svigter børnene på det groveste.
I et år har 24syv afdækket alvorlige lovbrud og fejl i sager om tvangsanbragte børn i Langeland Kommune, som er ledet af SF's borgmester, Tonni Hansen.
Lige så længe har SF nægtet at udtale sig om deres borgmesters svigt, fordi deres kommunalpolitikere er politikere »i egen ret«.
Men her står jeg med et screenshot fra en SF-kampagne i 2022.
Det er børnenes Batman hr. Jacob Mark, som står side om side med Tonni Hansen, som Jacob Mark kalder »børnenes stemme i Langeland Kommune«.
Ledelsen i partiet for børnenes stemme vil tilsyneladende gerne udtale sig om deres borgmester, når det er i kampagner og på Facebook, hvor man kan undgå kritiske spørgsmål.
Pia Olsen Dyhr (SF), 2023-01-19:
Ja, Tonni Hansen er SF's borgmester på Langeland.
Jeg synes, Tonni Hansen gør det rigtig godt.
Der har været nogle udfordringer med nogle børnesager, som også efterfølgende er blevet anket, hvor Langeland Kommune jo så har fået medhold i nogle af sagerne, og jeg tror, der er en enkelt sag, hvor børnene har fået medhold.
Jeg synes, det er vigtigt, at vi sørger for børnene, og at børn har ordentlige forhold, og jeg håber, at vi alle sammen vil stå på børnenes side.
Men det er jo også sådan, at der kan ske fejl ude i kommunerne, og det skal selvfølgelig også ordnes efterfølgende.
Det er også sket i den her sag, og det er jo derfor, vi bl.a. har ankenævnet.
Katrine Daugaard (LA), 2023-01-19:
Men hvorfor vil fru Pia Olsen Dyhr og SF i det hele taget ikke udtale sig til pressen om de åbenlyse svigt, som sker over for Langelands børn, og det, at det er jeres borgmester, som er øverst ansvarlig herfor?
I taler også utrolig meget om handicappede osv.
Vi ved, at tre gange så mange børn tvangsanbringes fejlagtigt, fordi de ikke bliver udredt ordentligt, og det er jo også det, der er problemet i en lang række af de her sager.
Hvordan forholder du dig til det?
Pia Olsen Dyhr (SF), 2023-01-19:
Jeg kan forstå, at det, ordføreren spørger mig om, er, hvorfor SF ikke vil udtale sig til pressen.
Men SF har jo udtalt sig.
Tonni Hansen, som er borgmester på Langeland, har udtalt sig i sagen, og det er jo selvfølgelig også hans ansvar som borgmester på området.
Det synes jeg faktisk også han har valgt at tage meget alvorligt.
For mig er det jo vigtigt, når vi har aftaler med hinanden, at vi holder aftalerne.
Jeg tror næsten, det er noget af det allervigtigste.
Når man indgår kompromiser, er det jo ikke for sjov.
Så er det jo ikke noget, man forventer en uge eller et år efter lige pludselig bliver ændret grundlæggende.
For man har kigget hinanden i øjnene, man har lagt noget sjæl på bordet, hvilket jo også betød, at danskerne faktisk stemte ja til en afskaffelse af forsvarsforbeholdet efterfølgende – noget, jeg mener at SF bl.a. har en del af æren for.
Derfor synes jeg jo også, det er vigtigt at holde fast i.
Det fineste, man overhovedet kan lave på Christiansborg, er vel et nationalt kompromis.
Det er kun lavet en gang før, og det var tilbage i 1992.
Der var SF også med, det var Det Konservative Folkeparti også, og der lavede vi jo en aftale om dansk europapolitik, efter at danskerne havde stemt nej til Maastricht, og vi lavede de fire forbehold.
I dén politiske aftale står de fire forbehold, og at man kun kan afskaffe dem ved folkeafstemning i Danmark.
Det fik SF meget røg for dengang, bl.a. af vores venner til venstre for os, som sagde, at ja, ja, men så kan Folketinget jo altid bare beslutte noget andet.
Det har man ikke gjort.
Man har ikke afskaffet de fire forbehold, uden at det skulle til folkeafstemning i Danmark, fordi man har respekteret en politisk aftale, selv om den jo ikke er forligsbelagt.
Det er det, der er meget tankevækkende, og det mener jeg jo er præcis det samme, der gør sig gældende med det her nationale kompromis, vi lavede sidste år, altså at det har lige så fin en karakter.
Og det er jo derfor, jeg er sådan lidt skrap i tonefaldet i øjeblikket, hvis man bare tror, man kan skrotte det efter 11 måneder.
Jeg hører nu også, at der er kommet mere alvor ind i tonen.
Det håber jeg så også gør sig gældende.
Søren Pape Poulsen (KF), 2023-01-19:
Jeg er meget enig, og så er vi da i hvert fald to, der ser det sådan.
Mon ikke også vi er flere?
Min forståelse var, at hvis der sker ændringer i finansieringen eller i økonomien, skulle parterne indkaldes og mødes.
Der var ikke nogen pistoler for panden i det forum, men det er der kommet nu.
Pia Olsen Dyhr (SF), 2023-01-19:
Det er klart min opfattelse, at dem, der sad ved bordet, også kiggede hinanden i øjnene, i forhold til at det var dér, forsvarsforliget startede.
Forudsætningen for det er de 2 pct, som vi er blevet enige om.
Jeg vil sige, at det ikke var en nem opgave i mit parti, men vi kunne godt se alvoren, set i lyset af hvad der sker i Rusland, men også i Kina i øjeblikket, og at forsvarsbudgettet skal øges.
Forudsætningen for os var så også, at vi kunne finde en økonomi, hvor vi kunne se hinanden i øjnene.
Og jeg vil afsløre en hemmelighed, og det er, at SF faktisk foreslog, at man kunne indføre en fredsskat.
Jeg vil også afsløre en anden hemmelighed – jeg håber ikke, hr. Søren Pape Poulsen bliver sur på mig – og det er, at det var De Konservative i hvert fald ikke enige i.
Så måtte vi finde en anden model.
Og derfor vil jeg sige, at det var kompromisets kunst.
Søren Egge Rasmussen (EL), 2023-01-19:
Det lover jo godt, når Enhedslisten lige er blevet kaldt SF's venner.
Grundlovens § 42 sikrer jo, at 60 folketingsmedlemmer kan sikre en folkeafstemning, aktuelt om afskaffelse af store bededag, hvis det lovforslag bliver vedtaget.
Og min opgave i dag er så at forsøge at få SF med på 60-personersholdet, og det kan jo måske være en lidt svær opgave.
Derfor er jeg glad for, at jeg i går på banegården mødte et tidligere SF-folketingsmedlem, som jo lige gjorde opmærksom på, at hvis der er 60 underskrifter, kan flertallet i Folketinget inden for 5 dage efter lovforslagets vedtagelse beslutte, at lovforslaget bortfalder.
Men det ligger jo et vist pres på en regering og giver mulighed for, at et mindretal i Folketinget, som måske er et flertal i befolkningen, kan komme frem til, at et lovforslag bortfalder, efter det er vedtaget.
Hvad skal der til, for at SF er med i gruppen på 60 folketingsmedlemmer?
Søren Pape Poulsen (KF), 2023-01-19:
Tak for det, og tak for talen.
Jeg vil også spørge lidt ind til det nationale kompromis, for det foresvæver mig lidt, at de fleste af dem, der kommenterer det nationale kompromis i øjeblikket, ikke sad i rummet.
Det er utroligt, hvad vi åbenbart har talt om.
Og i forhold til den der notesbog, som fru Pia Olsen Dyhr har, kunne jeg godt tænke mig at sammenligne notater, især fordi jeg ved, at fru Pia Olsen Dyhrs notatsamling er noget mere organiseret og struktureret end min.
Jeg kunne egentlig godt tænke mig at spørge om noget.
For én ting er finansieringen, og der kan jeg se, at der i hvert fald er to holdninger hos de partier, der har siddet i rummet.
Hvad tænker SF om aftalens karakter?
For det er jo egentlig helt vildt, at vi har de her diskussioner.
Altså, enten har vi en aftale, eller også har vi ikke.
Hvordan er aftalens karakter?
Hvordan skal det her nationale kompromis forstås, i forhold til hvordan SF ser på det, i forhold til andre aftaler, forlig, kompromiser, og hvor det står henne?
For jeg er blevet meget i tvivl om, hvad det egentlig er for noget, vi har lavet.
Inger Støjberg (DD), 2023-01-19:
Min er bare en lille sort bog i stedet for.
Det skal man ikke lægge noget i ud over det.
Men når det er sagt, deler jeg sådan set bare fru Pia Olsen Dyhrs undren over udenrigsministerens udtalelser her på det seneste.
For jeg hørte det heller ikke i valgkampen, vil jeg blot lige sige, og har heller ikke hørt noget om det på noget som helst tidspunkt.
Men Danmarksdemokraterne deltog jo af gode grunde ikke i det nationale kompromis, i og med at det var, før vi for alvor var her i Folketinget.
Men jeg vil blot sige, at jeg til fulde deler fru Pia Olsen Dyhrs undren over udenrigsministerens ageren i den her sag.
Morten Dahlin (V), 2023-01-19:
Tak for det, og tak til SF's ordfører for talen.
Jeg kunne godt tænke mig at komme et spadestik dybere ned i den diskussion om den alternative finansiering, som SF jo har lagt frem i forhold til forsvarsforliget.
Her skal der tages nogle penge fra erhvervsstøtteordningerne.
Det er der jo mange, inklusive mit eget parti, der har haft og har ambitioner om, og det er meget let på overskriftsniveau, men ofte lidt sværere, når man dykker mere ned i materien.
Derfor har jeg egentlig et ganske konkret og forholdsvis kort spørgsmål til fru Pia Olsen Dyhr.
Det er sådan noget som tilskud til udrulning af fjernvarme og udskiftning af de gamle oliefyr og gasfyr.
Pia Olsen Dyhr (SF), 2023-01-19:
Jeg synes, det er så dejligt, at Venstre er blevet et grønt parti og også er optaget af de udfordringer, vi har på den grønne dagsorden – så tak for det.
Og jeg vil også gerne byde hr. Morten Dahlin velkommen som politisk ordfører.
Det fik jeg ikke gjort tidligere.
Det er en fornøjelse at samarbejde.
Regeringen lægger jo selv op til at sanere i erhvervsstøtteordningerne, og det, vi ni partier i virkeligheden gør, er, at vi siger: Vi kan gøre en lille smule mere.
Det er jo ikke nyt.
Jeg tror, at Socialdemokratiet havde det med i deres udspil under valgkampen.
Jeg ved, at det også har været en del af diskussionen i forbindelse med regeringsforhandlingerne, jeg deltog jo selv i diskussionen, så det er ikke nogen ny øvelse, og jeg tror godt, det kan lade sig gøre.
Jeg siger ikke, det bliver nemt, det bliver faktisk svært, men det giver rigtig god mening at kigge på de 42 mia. kr., vi i dag bruger på erhvervsstøtte, for at se på, om vi ikke kan finde nogle af pengene der.
Morten Dahlin (V), 2023-01-19:
Den helt store forskel er jo, at regeringen har en politik om, at det ikke skal være dyrere at drive virksomhed, og derfor vil vi gerne sanere erhvervsstøtteordningen og så sende pengene tilbage til erhvervet på en klogere og smartere måde, som understøtter vækst og udvikling for vores dygtige virksomheder.
Og bare så jeg forstår SF rigtigt: SF er klar til at tage nogle af de midler i erhvervsstøtteordningen, der eksempelvis går til at støtte udrulning af fjernvarme, og som går til at få udskiftet skadelige olie- og gasfyr med en mere grøn opvarmningsform.
Forstår jeg det rigtigt, at det er SF klar til, eller vil man frede midlerne til grøn omstilling og forbedring af klimaet?
Pia Olsen Dyhr (SF), 2023-01-19:
Jeg tror, det ville være en rigtig dårlig idé i en tid, hvor vi skal gøre os uafhængige af gas fra Rusland, decideret at sige, at vi skærer ned på udrulningen af fjernvarme.
Det er sådan set heller ikke en del af erhvervsstøtteordningerne, som det er i dag.
Det er en del af energiaftalen, men hvis det så tæller med i erhvervsstøtteordningerne – jeg kan se, at Venstres ordfører sidder og ryster på hovedet, fred være med det – så vil jeg sige, at det da ville være en vanvittig dårlig idé.
Vi har brug for at gøre os uafhængige af Rusland.
Det behøver jo ikke lige præcis være der, hvor det giver allermest mening, at man skal droppe erhvervsstøtten.
Jeg tænker, at det skal være de steder, hvor vi synes, det er en dårlig idé.
Monika Rubin (M), 2023-01-19:
I 2010 foreslog SF og fru Pia Olsen Dyhr, at danskerne skulle arbejde 12 minutter mere om dagen – det svarer til ca. 50 timer mere om året – og det skulle de, fordi Danmark stod midt i en økonomisk krise, og fru Pia Olsen Dyhr kaldte dengang forslaget for en fair løsning.
I dag står vi i en anden krise.
Der er krig i Europa, og nu vil SF ikke være med til, at danskerne skal arbejde blot 7 timer mere om året.
Hvad er forskellen på 7 timer og 50 timer?
Umiddelbart tænker jeg da, at 7 timer er mindre, så jeg forstår ikke helt modstanden mod forslaget.
Vil fru Pia Olsen Dyhr uddybe?
Pia Olsen Dyhr (SF), 2023-01-19:
Forskellen er dansk økonomi.
Dansk økonomi var på det tidspunkt, i 2010, på vej ud af en krise og stod virkelig i vanskeligheder, ikke mindst fordi man havde haft et borgerligt styre i rigtig mange år, som egentlig ikke havde sat gang i dansk økonomi, som der var brug for.
Det, vi så oplever nu, er jo, at dansk økonomi faktisk grundlæggende har det godt.
Jeg hører løbende, hvordan vismændene vurderer dansk økonomi, og der lyder jo mange positive toner fra overvismanden om dansk økonomi, så jeg synes jo ikke, at det er det, der er pointen.
Så kan vi begynde at diskutere det.
Det var faktisk det, vi gjorde i 2010, i modsætning til det, der sker lige nu.
Monika Rubin (M), 2023-01-19:
Mange tak.
Hvis jeg forstår det, fru Pia Olsen Dyhr siger, rigtigt, så betyder det, at SF egentlig også kunne stå bag forslaget om de 7 timer, for man har jo tidligere ment, at danskerne skulle arbejde 50 timer mere.
Vi står i en inflationskrise, vi står i en sundhedskrise, og vi står i en klimakrise – vi mangler pengene.
Så vil fru Pia Olsen Dyhr og SF umiddelbart være med til at finde 7 timer mere om året ved f.eks. at afskaffe store bededag?
Pia Olsen Dyhr (SF), 2023-01-19:
Nej, SF kommer til at stemme imod at afskaffe store bededag.
Det er der mange grunde til, men en af grundene er jo også, at man kunne have indkaldt til trepartsforhandlinger og spurgt arbejdsmarkedets parter, om vi skulle kigge på, hvordan vi kunne skabe mere beskæftigelse.
Jeg tænkte, da fru Monika Rubin gik på talerstolen, at hun sagde en virkelig god ting, som jeg bed meget mærke i, nemlig at noget af det, vi mangler, er velkvalificeret arbejdskraft – ikke bare arbejdskraft, men velkvalificeret arbejdskraft.
Det er jo det, arbejdsmarkedets parter efterlyser.
Inger Støjberg (DD), 2023-01-19:
Tak for det.
Nu sagde fru Pia Olsen Dyhr i en tidligere kort bemærkning, at hun havde en lille rød bog, hvor der stod nogle ting i fra forhandlingerne om det nationale kompromis.
Jeg tror egentlig aldrig før, jeg har taget mig selv i at tænke: Gud, hvor kunne jeg egentlig godt tænke mig at vide, hvad der står i en lille rød bog.
Men det er lige før, jeg er ved at være der nu.
For det, ordføreren også noget mere alvorligt siger, er, at vi jo har været igennem en valgkamp, hvor vi har diskuteret det nationale kompromis, og hvor det har været nævnt rigtig mange gange.
Jeg hørte ikke i valgkampen, at udenrigsministeren nævnte, at det nationale kompromis var underfinansieret.
Det forstår jeg næsten at fru Pia Olsen Dyhr heller ikke hørte et kvæk om i valgkampen.
Pia Olsen Dyhr (SF), 2023-01-19:
Nej, jeg har ikke hørt det på noget tidspunkt.
Det er jo rigtigt, at vi forventer, at der skal være et strukturelt underskud.
Det var en del af aftalen.
Nu skal jeg jo ikke røbe, hvad der står i min lille røde bog.
Den er faktisk heller ikke lille, den er faktisk rigtig stor.
Men jeg skriver alt ned, når jeg deltager i forhandlinger.
Det gør jeg med vilje, fordi jeg godt ved, at hukommelsen kan svigte efterfølgende, og at folk, der så husker tilbage, måske ikke er så præcise i forhold til det, de husker, og så er det meget nyttigt.
Jeg noterede mig også, at den tidligere sundhedsminister bl.a. har haft sådan en rød bog med til noget omkring corona, så det kan være en god ting at have som politiker.
Når jeg siger det, er det, fordi finansieringen, da vi lavede aftalen om det nationale kompromis, som var så vigtig for SF – vi gik jo på kompromis, vi gik ind i et svært rum og fandt nogle løsninger – var en af de største diskussioner.
Den tog lang tid.
Vi blev enige med hinanden om, at vi kunne leve med et strukturelt underskud på 0,5 pct. frem til 2030, og det var en god finansiering – og her citerer jeg faktisk hr. Jakob Ellemann-Jensen fra det pressemøde, vi holdt efterfølgende, hvor han netop understregede, at det var en god finansieringskilde.
Så vidt jeg ved er det kun sket en gang tidligere, at man har krævet noget til folkeafstemning, nemlig i forbindelse med jordlovene i 1963.
Jeg vil sige – og jeg har været oprigtigt i tvivl, for jeg synes, det her er en stor ting; altså, jeg synes, at det at afskaffe store bededag er en meget stor ting – at jeg grundlæggende har det sådan, at folkeafstemninger er noget, man skal passe meget på med.
Altså, man skal tage det meget alvorligt, før man sender ting til folkeafstemning, og det ved jeg også Enhedslisten gør, så det er ikke for at antyde noget som helst andet.
Men jeg står et andet sted.
Jeg er principielt imod det, at man sender ting til folkeafstemning.
Det vil jeg være påpasselig med.
Men jeg lytter lige nu, og et argument, som jeg lytter til, og som jo er kommet fra fru Mai Villadsen, som har sagt det til mig flere gange, er, at det her jo selvfølgelig er en helt ny sag.
Det er noget, vi ikke har diskuteret i folketingsvalgkampen.
Det gør da indtryk.
Og det er måske ikke så godt.
Søren Egge Rasmussen (EL), 2023-01-19:
Jamen så vil jeg overlade det til SF i fred og ro at tænke videre den næste måned og komme frem til en god løsning.
Jeg vil spørge til en anden sag, hvor jeg også gerne vil arbejde sammen med SF, og det er sådan set i klimakampen.
Der er SF jo med på mange punkter, og så har vi altså lige et punkt, hvor vi ikke har fået SF med endnu.
Jeg noterede mig, at SF sammen med Radikale og Enhedslisten i Region Sjælland går imod gasledningen på Lolland-Falster.
Her i Folketinget vil vi genfremsætte et beslutningsforslag om at droppe den gasledning, og der har SF fået et tilbud om at være med.
Men hvad skal der til, for at SF kommer med på den sag, for det er jo fossil gas, der kommer ud af den gasledning fra start?
Lea Wermelin (S), 2023-01-19:
Tusind tak for den, synes jeg, meget positive kvittering for et arbejde, som vi skal i gang med, og jeg tror også, det kræver, at vi går sådan rimelig fordomsfrit til den opgave.
Noget af det, vi konkret har foreslået, er bl.a. at lukke de kommunale jobcentre, og det er jo sådan ét meget markant forslag, som vi tror kan være med til at styrke vores økonomi, og det flugter netop også med nogle af de tanker, som fru Pia Olsen Dyhr er inde på, omkring vores a-kasser, og hvordan vi kan tænke indsatsen forfra.
Er det et forslag, som SF er enig i?
Pia Olsen Dyhr (SF), 2023-01-19:
Ja, det er vi faktisk enige i, men jeg vil foreslå, at vi ikke bare skærer 3 mia. kr. på jobcentrene og så håber, at det ordner sig.
Jeg tror, der er nødt til at være noget parallelitet.
Man kan ikke bare lave besparelsen og så håbe på, at det hele ordner sig andre steder.
Der er vi nødt til at tænke i parallelitet i forløbene.
Det tror jeg er vigtigt.
Noget andet er, at man heller ikke skal gøre dem, der arbejder i jobcentrene, til djævle i den her debat.
De har jo bare arbejdet efter den lovgivning, vi har lavet på Christiansborg.
Der er rigtig mange dygtige socialrådgivere derude, som gerne vil løfte opgaven.
Så jeg tror, at det, der er virkelig interessant i den her øvelse, er at prøve at tænke nyt, og det er et af de elementer, jeg synes er ret positive i det her regeringsgrundlag.
Det skal man jo så også omfavne, og det kommer vi til fra SF's side.
Torsten Schack Pedersen (V), 2023-01-19:
Tak for det.
Jeg skal egentlig bare høre, om SF's formand er enig med sin partifælle hr. Carl Valentin, som har sagt: Din løn før skat er ikke dine egne penge.
Og det er sagt, i forbindelse med at danskerne nu får lov til at beholde nogle flere af deres egne penge, fordi beskæftigelsesfradraget bliver øget og topskatten blive sænket for 250.000 danskere.
Så er SF's formand enig i det udsagn, som jo grundlæggende betyder, at den betaling, man får som lønmodtager, når man stiller sin arbejdskraft til rådighed, ikke tilhører en selv?
Pia Olsen Dyhr (SF), 2023-01-19:
Selvfølgelig er det ens egne penge.
Men det er jeg også helt sikker på at hr. Carl Valentin mener.
Det her citat er taget ud af en kontekst, og det synes jeg man måske også skal huske lidt på.
Altså, vi er jo hinandens kollegaer, og derfor skal vi også passe lidt på med sådan at skævvride citater taget ud af en kontekst.
Fred være med det.
Jeg tror, at det, vi kan være uenige om, er, hvor man så skal lave skattelettelserne.
Jeg kan sådan set godt se en god pointe i at gøre det på beskæftigelsesfradraget, altså for nogle af dem, der tjener mindst i vores samfund.
Det er vi ikke specielt arge modstandere af i SF; det er vi sådan set meget åbne over for, hvis vi kan finde en finansiering på en god måde.
Men i forhold til det at lave topskattelettelser i en tid, hvor vi kunne bruge pengene på noget klogere, måske på forsvaret, vil jeg sige, at det måske havde været mere oplagt.
Men ja, det er da ens egne penge, man har tjent, men man leverer også noget til fællesskabet.
Det er godt for os alle sammen.